********

#

**Nacionalna konferencija**

**„Pozorište i škola:
inspiracija, podsticaj, tim“**

**24-25. jun 2018. u Beogradu**

Četvrta godišnja konferencija o drami i pozorištu u obrazovanju i vaspitanju održaće se u nedelju i ponedeljak, 24-25. juna u Beogradu. Konferenciju organizuju umetničko udruženje BAZAART i partneri: Malo pozorište „Duško Radović“, Udruženje dramskih umetnika Srbije, ASITEŽ Srbija i Centar za dramu u edukaciji i umetnosti CEDEUM. Konferencija okuplja izlagače i učesnike iz Srbije, regiona i Evrope.

Pozorište i škola: inspiracija, podsticaj, tim

Ovogodišnja konferencija fokusira se na **saradnju pozorišta i škole**, dve stožerne institucije u odrastanju mladih generacija, kroz niz pitanja:

**Da li mladi idu u pozorište?**

**Zašto treba da idu u pozorište?**

**Šta činimo da im pozorište približimo?**

**Zašto je važno da u školi postoji pozorište?**

**Šta pozorište može da pruži školi, a šta škola može da ponudi pozorištu?**

**Da li pozorište i škola zaista sarađuju?**

**Može li bolje, bliže, življe – i kako?**

**Cilj** konferencije je da omogući nastavnicima i umetnicima da pojačaju saradnju i uče jedni od drugih.

U nacrtu *Strategije razvoja kulture u Republici Srbiji do 2020*., saradnja kulture i obrazovanja svrstana je među prioritetne oblasti kulturnog razvoja, jer se kroz njihovu saradnju ostvaruju razvojni ciljevi društva (SRKS, 8)[[1]](#footnote-2). Nacrt *Strategije* prepoznaje da kultura može pomoći poboljšanju rezultata obrazovanja i preporučuje „uspostavljanje i razvoj planske i sistemske saradnje između škola i kulturnih institucija“ kroz povezivanje resursa, iskustva i znanja (ibid, 11).

*Strategija razvoja obrazovanja 2020+* takođe snažno preporučuje saradnju obrazovanja i kulture, prepoznajući u toj vezi jaku podršku za razvoj reformisanog sistema obrazovanja i vaspitanja.

U praksi, to znači mnogo toga:

* škola, u saradnji sa pozorištem ili nezavisno, treba da pripremi učenike za estetski doživljaj i da im pomogne da estetsko iskustvo obrade i ugrade kao spoznaju i uvid;
* pozorište može da nauči od škole kako se vode obrazovne aktivnosti i razvije edukativne programe kroz koje neguje mladu publiku;
* nastava se može odvijati u ustanovi kulture koja, sa svoje strane, mora razviti eksperizu i programe da podrži obrazovno-vaspitni rad;
* umetnici mogu pružati podršku vaspitačima i nastavnicima u stvaralačkom radu s decom i mladima;
* u vrtiću ili školi, sa kreativnim učešćem dece i učenika, mogu se razvijati participativni programi koje vode umetnici;
* profesionalci u oblastima obrazovanja i kulture mogu partnerski, ravnopravno da rade na osmišljavanju i ostvarivanju programa podrške deci i mladima – kako u njihovom opštem ili kulturnom obrazovanju, tako i u njihovom odrastanju, socijalizaciji i sl.

Navedenim oblicima ni iz daleka nisu iscrpljene mogućnosti saradnje pozorišta i škole.

Saradnja će uvek nastajati u zavisnosti od potreba i mogućnosti samih institucija, ali pod jednim važnim uslovom: **ukoliko se podrže ideje i razvoj sposobnosti pojedinaca koji u njima rade.**

Učesnici

Konferencija se pre svega obraća **nastavnicima** i **dramskim umetnicima**, u želji da ih informiše, uputi i osnaži za različite oblike saradnje. Za učešće u Konferenciji mogu se prijaviti i svi zainteresovani građani.

Program

Konferencija obuhvata niz različitih programskih celina:

* **radionice** koje vode umetnici, kao i nastavnici koji su razvili nove metodske modele korišćenjem kreativnih tehnika i disciplina;
* **pozorišne predstave** koje demonstriraju različite oblike povezivanja pozorišta sa školom;
* **prezentacije** izuzetnih programa saradnje pozorišta i škole;
* **izlaganja** istaknutih dramskih umetnika i obrazovnih stručnjaka i praktičara iz Srbije, regiona i Evrope;
* **okrugle stolove** posvećene različitim načinima saradnje pozorišta i škole;
* **panel diskusije** u kojima učestvuju umetnici, prosvetni radnici i donosioci odluka.

Uvod u konferencijski program su dve predstave koje demonstriraju uspešnu saradnju pozorišta i obrazovanja, a igraju se u **subotu, 23. juna**, u Pozorištu lutaka Pinokio i Malom pozorištu „Duško Radović“.

U **nedelju, 24. juna**, celodnevni program počinje radionicama u OŠ „Vuk Karadžić“. Plenarni deo konferencije, u kome su izlaganja istaknutih dramskih umetnika, teoretičara, obrazovnih stručnjaka i praktičara, a potom predstavljanja uspešnih praksi i diskusije u okviru okruglih stolova, održava se u Ateljeu 212.
Učesnici će toga dana takođe moći da gledaju dve pozorišne predstave u Malom pozorištu „Duško Radović“.

U **ponedeljak, 25. juna**, u prepodnevnom terminu se učesnicima pruža retka prilika da se upoznaju sa inostranim gostima koji će održati prezentacije svojih programa zasnovanih na saradnji pozorišta i škole, dok će se popodne održati tri panel diskusije koje će ispitati perspektive i stavove pozorišta i škole o međusobnoj saradnji. Program je obogaćen dvema pažljivo odabranim predstavama. Celokupan program odvija se u Malom pozorištu „Duško Radović“.

**AGENDA** skupa može se preuzeti [**OVDE**](http://bazaart.org.rs/wp-content/uploads/2018/06/AGENDA-Konferencija-POZORI%C5%A0TE-I-%C5%A0KOLA-20jun18-FINAL.docx).

Prijavljivanje

Prijavljivanje je isključivo putem **on-lajn prijave**.

[**Link za prijavljivanje**](http://bazaart.org.rs/prijavite-se-za-konferenciju-pozoriste-i-skola/)i sva dodatna uputstva dostupni su na [sajtu BAZAART](http://bazaart.org.rs/)-a.

Rok za prijavljivanje je produžen do **23. juna** u **ponoć.**

Kotizacija

Skup je **akreditovan** kod Zavoda za unapređivanje obrazovanja i vaspitanja.

**Kotizacija** koju za nastavnike plaća ustanova iznosi 1.500 RSD.
Za nastavnike koji sami plaćaju, iznos je umanjen na 1.200 RSD. **Umetnici** i drugi učesnici koji ne žele sertifikat **oslobođeni su kotizacije**.

Za sva **pitanja** i dodatne **informacije**, treba kontaktirati koordinatorku Aleksandru Petrašinović telefonom na broj +381/0/62 352 142 ili na mail: petras.bazaart@gmail.com.

**UČESTVUJTE!**

1. 3. Ravnopravnoučešćesvihgrađana u kulturnomživotu; 4. Razvojkulturnihpotreba i 5.Kulturameđusobnograzumevanja [↑](#footnote-ref-2)